作者:吳則禮
標題:多麗
內容:聽新蟬，舜琴初弄清弦。伴薰風、匆匆佳氣，鍾希世英賢。正芳蓂、更餘九莢，況強仕，猶待三年。筆下煙雲，胸中巖壑，玉峰凜凜映人寒。公不見、清潭寶劍，九彩動星躔。渾疑是，風雷變化，落在人間。駐東陽、清譚終日，種成桃李森然。向庭闈、綵衣有慶，更華萼、棠棣相鮮。驥足難留，牛刀暫屈，匪朝伊夕步花磚。自今往、掀天扶地，聲跡寄凌煙。它時事，赤松共約，攜手驂鸞。